CELEX: 52021PC0631
Language: sk
Date: 2021-10-13
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie (EÚ) 2018/1994, ktorým sa Chorvátsku povoľuje zaviesť osobitné opatrenie odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli13. 10. 2021
            COM(2021) 631 final
            2021/0325(NLE)
            
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie (EÚ) 2018/1994, ktorým sa Chorvátsku povoľuje zaviesť osobitné opatrenie odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty
                  1
                (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.
            
            
               Listom, ktorý Komisia zaevidovala 31. marca 2021, Chorvátsko požiadalo o predĺženie platnosti výnimky z článku 26 ods. 1 písm. a) a článku 168 smernice o DPH s cieľom naďalej obmedzovať právo na odpočet DPH na vstupe pri nákupe a lízingu osobných motorových vozidiel vrátane nákupu všetkého tovaru dodávaného a služieb poskytovaných v tejto súvislosti. Spolu so žiadosťou o predĺženie platnosti Chorvátsko predložilo správu, ktorá obsahuje aj preskúmanie plánovaného percentuálneho podielu, pokiaľ ide o obmedzenie práva na odpočet.
            
            
               V súlade s článkom 395 ods. 2 smernice o DPH Komisia listom z 22. apríla 2021 informovala o žiadosti predloženej Chorvátskom ostatné členské štáty. Listom z 23. apríla 2021 Komisia oznámila Chorvátsku, že má všetky informácie, ktoré považuje za potrebné na posúdenie danej žiadosti.
            
            
               1.KONTEXT NÁVRHU
            
            
               •Dôvody a ciele návrhu
            
            
               V článku 168 smernice o DPH sa stanovuje, že zdaniteľná osoba má právo na odpočet DPH účtovanej pri nákupoch tovaru a služieb na účely zdaniteľných transakcií. V článku 168a ods. 1 smernice o DPH sa stanovuje, že DPH z výdavkov súvisiacich s nehnuteľným majetkom, ktorý je súčasťou majetku podniku zdaniteľnej osoby a používa sa tak na účely podnikateľskej činnosti, ako aj na nepodnikateľské účely, je odpočítateľná len do tej miery, v akej sa tento majetok používa na účely podnikateľskej činnosti tejto zdaniteľnej osoby. Podľa článku 168a ods. 2 smernice o DPH môžu členské štáty uplatňovať toto pravidlo aj vo vzťahu k výdavkom súvisiacim s iným tovarom, ktorý je súčasťou majetku podniku, podľa svojich kritérií. V článku 26 ods. 1 písm. a) tej istej smernice sa vyžaduje, aby sa použitie tovaru, ktorý je súčasťou majetku podniku, na súkromné účely považovalo za poskytovanie služieb za protihodnotu, ak je DPH za tento tovar odpočítateľná. Tento systém umožňuje získať naspäť pôvodne odpočítanú DPH v spojitosti s používaním na súkromné účely.
            
            
               Je zložité uplatňovať tento systém v prípade osobných motorových vozidiel, a to najmä preto, že je ťažké určiť predel medzi použitím na súkromné a použitím na podnikateľské účely. Ak sa vedú záznamy, ich vedenie a kontrola predstavujú pre podniky a správne orgány dodatočnú záťaž. 
            
            
               Podľa článku 395 smernice o DPH môžu členské štáty uplatňovať opatrenia odchyľujúce sa od ustanovení smernice o DPH s cieľom zjednodušiť postup pri výbere DPH alebo zamedziť určitým formám daňových únikov alebo vyhýbaniu sa daňovým povinnostiam, ak ich na to Rada oprávnila.
            
            
               Chorvátsku sa v súčasnosti na základe vykonávacieho rozhodnutia Rady (EÚ) 2018/1994
                  2
                povoľuje, aby právo na odpočet DPH zaplatenej pri nákupe a lízingu určených osobných motorových vozidiel vrátane nákupu všetkého tovaru dodávaného a služieb poskytovaných v tejto súvislosti, ak sa uvedené vozidlá nepoužívajú výlučne na podnikateľské účely, obmedzilo na 50 %. Osobitné opatrenie takisto zbavuje zdaniteľné osoby povinnosti, aby s používaním takýchto osobných motorových vozidiel na iné ako podnikateľské účely zaobchádzali ako s poskytovaním služieb. Osobnými motorovými vozidlami, na ktoré sa toto opatrenie vzťahuje, sú motorové vozidlá určené na prepravu osôb, ktoré majú okrem sedadla vodiča najviac osem sedadiel. Ak sa osobné motorové vozidlá používajú na určité osobitné činnosti, sú z obmedzenia práva na odpočet vylúčené a zaobchádza sa s nimi podľa obvyklých pravidiel. Týka sa to vozidiel používaných na výcvik vodičov, testovanie vozidiel, služby opráv, hospodársku činnosť zahŕňajúcu prepravu cestujúcich a tovaru, prepravu zosnulých alebo prenájom, ako aj vozidiel zakúpených na účely ďalšieho predaja. Vykonávacie rozhodnutie Rady (EÚ) 2018/1994 je platné do 31. decembra 2021.
            
            
               Súčasná žiadosť Chorvátska o ďalšie predĺženie platnosti osobitného opatrenia sa zakladá na rovnakých dôvodoch, ako boli dôvody predložené pri predchádzajúcej žiadosti. K tejto žiadosti bola pripojená správa zahŕňajúca preskúmanie percentuálneho podielu obmedzenia uplatňovaného na právo na odpočet, ako sa vyžaduje v článku 6 ods. 3 vykonávacieho rozhodnutia Rady (EÚ) 2018/1994. Chorvátsko sa domnieva, že podmienky na uplatňovanie osobitného opatrenia pretrvávajú a že v súčasnosti uplatňované obmedzenie odpočtu DPH na vstupe na 50 % je naďalej najprimeranejšie. 
            
            
               Chorvátsko vysvetlilo, že na základe údajov poskytnutých zdaniteľnými osobami aj daňovými správami sa osobné motorové vozidlá, ktoré sú súčasťou majetku podniku, naďalej používajú na súkromné účely v priemere na úrovni 50 %. V tejto súvislosti Chorvátsko predložilo dva prieskumy zo začiatku roka 2021 týkajúce sa používania osobných motorových vozidiel na podnikateľské a súkromné účely, z ktorých vyplýva, že stanovenie percentuálneho podielu práva na odpočet dane na vstupe na 50 % sa stále javí ako zodpovedajúce realite. 
            
            
               Vzhľadom na priaznivý vplyv osobitného opatrenia na administratívnu záťaž daňovníkov a rovnako aj daňových orgánov sa navrhuje, aby sa predĺženie súčasného odchyľujúceho sa opatrenia povolilo. Povolenie by malo byť platné na ďalšie obmedzené obdobie, t. j. do 31. decembra 2024, s cieľom umožniť preskúmanie nevyhnutnosti a účinnosti odchyľujúceho sa opatrenia a pomeru rozdelenia medzi používaním na podnikateľské a iné ako podnikateľské účely, na ktorom sa zakladá. Súčasne s prípadnou žiadosťou o predĺženie platnosti, ktorá by sa mala zaslať Komisii do 31. marca 2024, by sa mala predložiť správa zahŕňajúca preskúmanie uplatňovaného percentuálneho podielu.
            
            
               Keďže Chorvátsko sa podľa článku 168a ods. 2 smernice o DPH rozhodlo uplatňovať článok 168a ods. 1 smernice o DPH na iný hospodársky tovar, ktorý je súčasťou majetku podniku, než je nehnuteľný majetok, odkaz na článok 168a uvedenej smernice by sa mal z dôvodu úplnosti zahrnúť do názvu a článku 1 vykonávacieho rozhodnutia Rady (EÚ) 2018/1994.
            
            
               •Súlad s existujúcimi ustanoveniami v tejto oblasti politiky
            
            
               Podobné výnimky v súvislosti s právom na odpočet boli udelené aj iným členským štátom (Estónsku
                  3
               , Maďarsku
                  4
               , Lotyšsku
                  5
               , Poľsku
                  6
               , Taliansku
                  7
                a Rumunsku
                  8
               ).
            
            
               V článku 176 smernice o DPH sa stanovuje, že Rada určuje, pri ktorých výdavkoch nevzniká právo na odpočet DPH. Dovtedy Rada dáva členským štátom právo zachovať výnimky, ktoré sa uplatňovali 1. januára 1979. Existuje preto celý rad ustanovení o zachovaní status quo, ktorými sa obmedzuje právo na odpočet DPH v spojitosti s osobnými motorovými vozidlami. 
            
            
               Bez ohľadu na predchádzajúce iniciatívy zamerané na stanovenie pravidiel týkajúcich sa kategórií výdavkov, na ktoré sa môže vzťahovať obmedzenie práva na odpočítanie dane
                  9
               , je takáto výnimka až do harmonizácie týchto pravidiel na úrovni EÚ primeraná.
            
            
               2.PRÁVNY ZÁKLAD, SUBSIDIARITA A PROPORCIONALITA
            
         
         
            
               •Právny základ
            
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci) 
            
            
               Vzhľadom na ustanovenie smernice o DPH, na ktorom je návrh založený, patrí návrh do výlučnej právomoci Európskej únie. Zásada subsidiarity sa neuplatňuje.
            
            
               •Proporcionalita
            
            
               Rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
            
            
               Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, a to zjednodušiť postup výberu dane a zamedziť určitým formám daňových únikov alebo vyhýbaniu sa daňovým povinnostiam. Konkrétne vzhľadom na potenciálny priestor, ktorý podnikom umožňuje priznávať nižšiu daňovú povinnosť, a vzhľadom na záťaž, ktorú pre daňové orgány predstavuje kontrola údajov o najazdených kilometroch, by 50 % obmedzenie zjednodušilo výber DPH v konkrétnom odvetví.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               Podľa článku 395 smernice o DPH je výnimka zo spoločných ustanovení o DPH možná iba na základe oprávnenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednotlivému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Tento návrh vychádza zo žiadosti predloženej Chorvátskom a týka sa iba tohto členského štátu.
            
            
               Externá expertíza nebola potrebná.
            
            
               •Posúdenie vplyvu
            
            
               Cieľom návrhu je zjednodušiť postup zdaňovania tak, že zdaniteľné osoby nebudú mať povinnosť vedenia záznamov o používaní určených osobných motorových vozidiel na súkromné účely, a zároveň predchádzať daňovým únikom v súvislosti s DPH spôsobeným nesprávnym vedením záznamov. Má preto potenciálny pozitívny vplyv tak na podniky, ako aj na daňovú správu. Chorvátsko toto riešenie označilo za vhodné opatrenie, pričom je porovnateľné s inými bývalými a súčasnými výnimkami.
            
            
               4.VPLYV NA ROZPOČET
            
            
               
                  Osobitné opatrenie bude mať len zanedbateľný účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH.
               
            
            
               5.ĎALŠIE PRVKY
            
            
               Návrh je časovo obmedzený a zahŕňa doložku o ukončení platnosti k 31. decembru 2024.
            
         
         
            
               Ak by Chorvátsko uvažovalo o ďalšom predĺžení platnosti tohto osobitného opatrenia na obdobie po roku 2024, Komisii by sa najneskôr 31. marca 2024 mala súčasne so žiadosťou o predĺženie platnosti predložiť správa zahŕňajúca preskúmanie percentuálneho obmedzenia.
            
            
               2021/0325 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie (EÚ) 2018/1994, ktorým sa Chorvátsku povoľuje zaviesť osobitné opatrenie odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, 
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  10
               , a najmä na jej článok 395 ods. 1 prvý pododsek,
            
            
               so zreteľom na návrh Európskej komisie,
            
            
               keďže:
            
            
               (1)V článkoch 168 a 168a smernice 2006/112/ES sa stanovuje právo zdaniteľných osôb na odpočet dane z pridanej hodnoty (DPH) účtovanej na tovar, ktorý im bol dodaný, a služby, ktoré im boli poskytnuté, na účely ich zdaniteľných transakcií. V článku 26 ods. 1 písm. a) uvedenej smernice sa uvádza požiadavka zúčtovávať DPH v prípade, keď sa majetok podniku dá na využívanie na súkromnú spotrebu zdaniteľných osôb alebo ich zamestnancov alebo všeobecnejšie na iné účely ako účely ich podnikania.
            
            
               (2)Vykonávacím rozhodnutím Rady (EÚ) 2018/1994
                  11
                sa Chorvátsku do 31. decembra 2021 povolilo obmedziť na 50 % právo na odpočet DPH zaplatenej pri nákupe a lízingu určených osobných motorových vozidiel s maximálne ôsmimi sedadlami okrem sedadla vodiča, vrátane nákupu všetkého tovaru dodávaného a služieb poskytovaných v tejto súvislosti, ak sa uvedené vozidlá nepoužívajú výlučne na podnikateľské účely. Povolenie takisto zbavilo zdaniteľné osoby povinnosti, aby s používaním takýchto osobných motorových vozidiel na iné ako podnikateľské účely zaobchádzali ako s poskytovaním služieb. 
            
            
               (3)Listom, ktorý Komisia zaevidovala 31. marca 2021, Chorvátsko požiadalo o povolenie naďalej uplatňovať osobitné opatrenie odchyľujúce sa od článku 26 ods. 1 písm. a) a článku 168 smernice 2006/112/ES s cieľom obmedziť právo na odpočet v súvislosti s výdavkami týkajúcimi sa určitých osobných motorových vozidiel, ktoré sa nepoužívajú výlučne na podnikateľské účely (ďalej len „žiadosť“). 
            
            
               (4)Chorvátsko uplatňuje článok 168a ods. 1 smernice 2006/112/ES, pokiaľ ide o DPH z výdavkov súvisiacich s iným hospodárskym tovarom, ktorý je súčasťou majetku podniku, podľa článku 168a ods. 2 uvedenej smernice. Vykonávacie rozhodnutie Rady (EÚ) 2018/1994 by preto malo obsahovať odkaz na článok 168a smernice 2006/112/ES. 
            
            
               (5)Listom z 22. apríla 2021 Komisia v súlade s článkom 395 ods. 2 druhým pododsekom smernice 2006/112/ES informovala ostatné členské štáty o žiadosti, ktorú predložilo Chorvátsko. Listom z 23. apríla 2021 Komisia oznámila Chorvátsku, že má všetky informácie, ktoré považuje za potrebné na posúdenie žiadosti.
            
            
               (6)V súlade s článkom 6 ods. 3 vykonávacieho rozhodnutia (EÚ) 2018/1994 Chorvátsko predložilo správu, ktorá zahŕňa preskúmanie percentuálneho podielu stanoveného pre obmedzenie práva na odpočet. Na základe momentálne dostupných informácií Chorvátsko potvrdilo, že obmedzenie na 50 % je naďalej opodstatnené a primerané.
            
            
               (7)Vzhľadom na priaznivý vplyv osobitného opatrenia na administratívnu záťaž daňovníkov a rovnako aj daňových orgánov by sa preto Chorvátsku malo povoliť, aby osobitné opatrenie uplatňovalo aj naďalej. Predĺženie platnosti osobitného opatrenia by malo byť časovo obmedzené, a to do 31. decembra 2024, aby bolo možné vyhodnotiť jeho účinnosť, ako aj primeranosť percentuálneho podielu.
            
            
               (8)Ak bude Chorvátsko považovať za potrebné platnosť osobitného opatrenia ďalej predĺžiť, malo by Komisii do 31. marca 2024 predložiť žiadosť o predĺženie spolu so správou zahŕňajúcou preskúmanie uplatňovaného percentuálneho podielu.
            
            
               (9)Osobitné opatrenie bude mať len zanedbateľný účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH.
            
            
               (10)Vykonávacie rozhodnutie (EÚ) 2018/1994 by sa preto malo zodpovedajúcim spôsobom zmeniť,
            
         
         
            
               PRIJALA TOTO ROZHODNUTIE: 
            
            
               Článok 1
            
            
               Vykonávacie rozhodnutie (EÚ) 2018/1994 sa mení takto:
            
            
               1. Názov sa nahrádza takto:
            
            
               „Vykonávacie rozhodnutie Rady (EÚ) 2018/1994 z 11. decembra 2018, ktorým sa Chorvátsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty“;
            
            
               2. Článok 1 sa nahrádza takto:
            
            
               „Článok 1
            
            
               Odchylne od článkov 168 a 168a smernice 2006/112/ES sa Chorvátsku povoľuje obmedziť na 50 % právo na odpočet dane z pridanej hodnoty (DPH) z výdavkov týkajúcich sa osobných motorových vozidiel, ktoré sa nepoužívajú výlučne na podnikateľské účely.“;
            
            
            
               3. Článok 6 sa nahrádza takto:
            
            
               „Článok 6
            
            
               Rozhodnutie sa uplatňuje od 1. januára 2019 do 31. decembra 2024.
            
            
               Prípadná žiadosť o predĺženie platnosti povolenia stanoveného v tomto rozhodnutí sa Komisii predloží do 31. marca 2024 a pripojí sa k nej správa zahŕňajúca preskúmanie percentuálnej hodnoty stanovenej v článku 1.“
            
            
               Článok 2
            
            
               Toto rozhodnutie je určené Chorvátskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Vykonávacie rozhodnutie Rady (EÚ) 2018/1994 z 11. decembra 2018, ktorým sa Chorvátsku povoľuje zaviesť osobitné opatrenie odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 320, 17.12.2018, s. 35 – 36).
               
               
                  
                     (3)
                  
                        Vykonávacie rozhodnutie Rady (EÚ) 2017/1854 z 10. októbra 2017, ktorým sa mení vykonávacie rozhodnutie 2014/797/EÚ, ktorým sa Estónskej republike povoľuje uplatňovať opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 265, 14.10.2017, s. 17), platné do 31. decembra 2020.
               
               
                  
                     (4)
                  
                        Vykonávacie rozhodnutie Rady (EÚ) 2018/1493 z 2. októbra 2018, ktorým sa Maďarsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 252, 8.10.2018, s. 44 – 46).
               
               
                  
                     (5)
                  
                        Vykonávacie rozhodnutie Rady (EÚ) 2018/1921 zo 4. decembra 2018, ktorým sa mení vykonávacie rozhodnutie (EÚ) 2015/2429, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 311, 7.12.2018, s. 36 – 37).
               
               
                  
                     (6)
                  
                        Vykonávacie rozhodnutie Rady (EÚ) 2019/1594 z 24. septembra 2019, ktorým sa mení vykonávacie rozhodnutie 2013/805/EÚ, ktorým sa Poľskej republike udeľuje povolenie zaviesť opatrenia odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 248, 27.9.2019, s. 71 – 72).
               
               
                  
                     (7)
                  
                        Vykonávacie rozhodnutie Rady (EÚ) 2019/2138 z 5. decembra 2019, ktorým sa mení rozhodnutie 2007/441/ES, ktorým sa Talianskej republike udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 324, 13.12.2019, s. 7 – 8).
               
               
                  
                     (8)
                  
                        Vykonávacie rozhodnutie Rady (EÚ) 2020/1262 zo 4. septembra 2020, ktorým sa mení vykonávacie rozhodnutie 2012/232/EÚ, ktorým sa Rumunsku udeľuje povolenie uplatňovať opatrenia odchylné od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 296, 10.9.2020, s. 6).
               
               
                  
                     (9)
                  
                        KOM(2004) 728 v konečnom znení – návrh smernice Rady, ktorou sa mení smernica 77/388/EHS s cieľom zjednodušiť povinnosti spojené s daňou z pridanej hodnoty (Ú. v. EÚ C 24, 29.1.2005, s. 10), stiahnutý 21. mája 2014 (Ú. v. EÚ C 153, 21. 5. 2014, s. 3).
               
               
                  
                     (10)
                  
                        Ú. v. EÚ L 347, 11.12.2006, s. 1.
               
               
                  
                     (11)
                  
                        Vykonávacie rozhodnutie Rady (EÚ) 2018/1994 z 11. decembra 2018, ktorým sa Chorvátsku povoľuje zaviesť osobitné opatrenie odchyľujúce sa od článku 26 ods. 1 písm. a) a článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 320, 17.12.2018, s. 35 – 36).